Den er møkkete og forurenset etter å ha ligget månedsvis i Oslos gater. Hvor gjør kommunen av all grusen? 
25.000 tonn med grus ble strødd i Oslos gater i vinter. Nå fjernes den. Men hvor blir den egentlig av?  Når snøen smelter og vårsolen titter frem, ligger den der: Grusen som forsøkte å holde deg på beina gjennom vinteren.  Oslo kommune er i full gang med å rydde strøgrusen av veien. Vårrengjøringen skal gjøre hovedstaden ren og pen til 17. mai.  Men hvor gjør man av 25.000 tonn med grus?  Kan den gjenbrukes? Eller har den blitt for møkkete og forurenset til å brukes på nytt? Hvor ender den egentlig opp?  Aftenposten har forsøkt å gå opp løypa til Oslo-grusen:  1. Feies opp Til vårrengjøringen leier Oslo kommune inn en rekke entreprenører som blant annet skal fjerne all grusen i veien. – De bruker feiebiler eller sugebiler, og noen ganger feiemaskiner som henger på en traktor eller lastebil, til å støvsuge opp alt. Det forteller veisjefen i Oslo kommune, Joakim Hjertum.  Kontrollingeniører i kommunen passer på at entreprenørene har ryddet og vasket veien som bestilt. Litt som den strenge og nøyaktige fenriken i Kompani Lauritzen, ifølge Hjertum.  2. Til sorteringsanlegg Entreprenørene kjører den oppsamlede grusen til et sorteringsanlegg på Alnabru.  – Der tipper de grusen over på en omlaster, og det er første år i år at elektriske lastebiler kjører grusen videre til et vaskeanlegg på Disenå, sier Magnus Gudim, styreleder i avfallsselskapet Rett Miljø. I vasken blir grusen skilt fra møkk, søppel og løv. Den blir også renset for forurensing. Gjennom vinteren har det kommet mye sink i grusen, fordi det er blitt saltet på veiene. Disse stoffene blir deponert på deponi. 3. Klar til gjenbruk!  Etter denne prosessen kan grusen gjenbrukes, forteller Gudim.  Den kan for eksempel brukes som fyllmasse til bygg- og anleggsprosjekter. Eller som strøgrus i Oslos gater neste vinter.  Men etter et par gjenbruk kan grusen bli slitt og rund, og dermed miste gripefunksjonen. Heldigvis blandes den brukte strøgrusen alltid med ny steinmasse.  Tonnevis med grus hver vinter Denne vinteren har kommunen strødd ut 25.000 tonn grus.  Det er imidlertid ikke like mye som vinteren 2017/2018. Da måtte kommunen ut med hele 38.000 tonn grus for å hindre at gatene ble for glatte. For kun ti år siden brukte kommunen snaut 5000 tonn grus. I oversikten kan du se hvor mye grus kommunen har strødd ut de siste ti vintrene:
Oslo kommune skal fjerne 25.000 tonn grus fra gatene etter vinteren.  Grusen samles opp og kjøres til et sorteringsanlegg på Alnabru. Her vaskes den for å fjerne avfall og forurensning.  Etter dette kan grusen gjenbrukes, for eksempel i byggeprosjekter eller som strøgrus neste vinter.